Мэлбахъуэ Тимборэ къызэралъхурэ илъэсищэ КIуэкIуэ Юрий удз гъэгъахэр трилъхьащ къэрал, политикэ лэжьакIуэ гъуэзэджэм и фэеплъым
Щэбэт кIуам Къэбэрдей-Балъкъэрым щагъэлъэпIащ Мэлбахъуэ Тимборэ Къубатий и къуэр къызэралъхурэ илъэсищэ зэрырикъуар. Къэрал, политикэ лэжьакIуэ цIэрыIуэм и фэеплъым удз гъэгъахэр трилъхьащ Къэбэрдей-Балъкъэрым и Iэтащхьэ КIуэкIуэ Юрий.
КПСС-м и обкомым и япэ секрета-рым и къулыкъур илъэс щэщIкIэ зыIыгъа унафэщI губзыгъэм и фэеплъыр ягъэлъэпIэн папщIэ къызэхуэсахэм яхэтт КъБР-м къегъэщIылIа федеральнэ инспектор нэхъыщхьэ Канунников В. А., республикэм и Парламентым и УнафэщI Егоровэ Т.Б., КъБР-м и Правительствэм и УнафэщI Мусуков А. ТI., УФ-м и Федеральнэ Зэхуэсым и Къэрал Думэм и депутатхэр, политикэ партхэм, жылагъуэ, профсоюз зэгухьэныгъэхэм, дин зэмылIэужьыгъуэхэм, лъэпкъ-щэнхабзэ центрхэм я лIыкIуэхэр, студентхэр, Мэлбахъуэ Т. Къу. и Iыхьлыхэмрэ и благъэхэмрэ.
Мэлбахъуэ Тимборэ щылэжьа илъэсхэм къриубыдэу Къэбэрдей-Балъкъэрыр псынщIэу япэкIэ кIуэтащ. Абы ехъулIэныгъэ нэрылъагъухэр къыщихьащ мэкъумэш хозяйствэм, экономикэм, егъэджэныгъэмрэ щэнхабзэмрэ я IэнатIэхэм икIи абыхэм папщIэ къэралым и наградэ лъапIэхэр — Ленин орденыр, Октябрьскэ революцэ орденыр, Лъэпкъхэм я зэныбжьэгъугъэ орденыр къратащ.
Мэлбахъуэ Т. Къу. ипхъу Ольгэ щепсалъэм КIуэкIуэ Ю.А. къыхигъэщхьэхукIащ: «Республикэм ис псоми Тимборэ Къубатий и къуэр ягу къинащ нэмысрэ пэжагърэ зыхэлъа, Къэбэрдей-Балъкъэрым щыпсэу лъэпкъхэм емызэшыжу яхуэлэжьа цIыхуу».
Мэлбахъуэ Т. Къу. къызэралъхурэ илъэсищэ зэрырикъуам теухуа гуфIэгъуэ Iуэхухэр щекIуэкIащ республикэм и къалэ, район псоми.
КъБР-м и Iэтащхьэмрэ Правительствэмрэ я пресс-IуэхущIапIэ.
